b'\n_START_ARTICLE_\nVladimir Rasate\n_START_SECTION_\n\xc5\xbdivljenje\n_START_PARAGRAPH_\nLeta 853 ali 854 je bolgarska vojska pod Vladimirjevim poveljstvom napadla Srbijo, da bi se ma\xc5\xa1\xc4\x8devala za te\xc5\xbeak poraz kana Presijana v vojni s srbskim knezom Vlastimirjem leta 839-842. Srbi pod poveljstvom Mutimirja Vlastimirovi\xc4\x87a in njegovih bratov Strojimirja in Gojnika so porazili Bolgare in ujeli Vladimirja in 12 bojarjev. Boris I. in Mutimir sta zatem sklenila mir ali celo zavezni\xc5\xa1tvo. Mutimirjeva sinova Pribislav in \xc5\xa0tefan sta ujetnike spremila do bolgarske meje, kjer sta jih v znak miru osvobodila. Boris ju je \xc2\xbbbogato obdaril\xc2\xab, sam pa je za darilo dobil po dva su\xc5\xbenja, sokola in psa in 80 krzen._NEWLINE_Vladimir je postal knez po o\xc4\x8detovi spreobrnitvi v kr\xc5\xa1\xc4\x8dansko vero in umiku v samostan leta 889. Boris I. se je preimenoval v Mihaela in obdr\xc5\xbeal pe\xc4\x8datni prstan z napisom \xc2\xbbMihael Menih, arhont Bolgarov\xc2\xab, kar ka\xc5\xbee, da se v resnici nikoli ni povsem odrekel svoji oblasti._NEWLINE_Vladimir Rasate je bil Borisov najstarej\xc5\xa1i sin in morda edini rojeni pred njegovim krstom. Po pisanju Konstantina VII. Porfirogeneta v De administrando imperio se je Vladimir udele\xc5\xbeil bolgarskega pohoda na Srbijo pred pokristjanjenjem Bolgarije, sicer pa je o njegovem \xc5\xbeivljenju zelo malo podatkov. Znano je, da je leta 892 sklenil voja\xc5\xa1ko zvezo z vzhodnofrankovskim (nem\xc5\xa1kim) kraljem Arnulfom Koro\xc5\xa1kim proti Velikomoravski, ki je z bizantinskega stali\xc5\xa1\xc4\x8da pomenila nepo\xc5\xa1teno zvezo proti Konstantinoplu. Vladimirjeva poteza je resno odstopala od o\xc4\x8detove probizantinske politike._NEWLINE_Vladimir je znan zlasti po svojih poskusih odprave kr\xc5\xa1\xc4\x8danstva v Bolgariji in ponovni uvedbi poganstva. Ta dogajanja opisuje Konstantin Preslavski v Pou\xc4\x8dnem evangeliju. Vladimir je za\xc4\x8del uni\xc4\x8devati kr\xc5\xa1\xc4\x8danska sveti\xc5\xa1\xc4\x8da in preganjati duhov\xc5\xa1\xc4\x8dino, ker jo je imel za orodje za \xc5\xa1irjenje bizantinskega vpliva v Bolgarskem cesarstvu. Njegova dejanja niso naletela na podporo podlo\xc5\xbenikov in aristokracije. Podpiralo ga je samo nekaj bojarjev. Boris I. je zato leta 893 izstopil iz samostana in sina odstavil, ga oslepil in vrgel v je\xc4\x8do, kjer se je za njim izgubila vsaka sled._NEWLINE_Boris I. je po zatrtju Vladimirjevega upora proti kr\xc5\xa1\xc4\x8danstvu na cerkvenem zboru v Preslavu za svojega naslednika imenoval svojega tretjega sina Simeona.'